Klokken 06:40 opstod der brand i en elektrisk tavle, som derefter førte til røgudvikling ombord på M/S Peter Wessel, der er ejet af Colorline. Alle sikkerhedsprocedurerne blev fulgt og skibets besætning fik hurtig kontrol over situationen. Skibet ligger godt 12 nautiske mil nordvest fra Hirtshals Havn. Der er 346 personer ombord og der har ikke været fare for passagerer eller besætning. Lige nu er mandskabet i gang med at evaluere skaderne - når det er gjort, sætter skibet kurs mod Frederikshavn. En af de passagerer, der oplevede branden, er 55-årige Ingjerd Espegren fra Norge. - Da vi vågnede ved 07.00-tiden torsdag morgen var der ikke strøm i kahytten, og det lugtede af røg, fortæller hun til det norske dagblad Laagendalsposten.

Opsummering:
Passagererne på færgen "Peter Wessel", der sejler mellem Norge og Danmark, blev torsdag morgen bedt om at forlade kahytterne pga. røgudvikling